
Kiel sendi kontribuojn al Kontakto? 

j Sendu prefere tekston originale verkitan 
en Esperanto aŭ foton/bildon memfaritan. 

J Se vi sendas tradukon, bv. indiki la originajn 
fontojn, lingvon kaj aŭtoron. Ĉe fabelo indiku, 
ĉu ĝi estas popola (kaj de kiu popolo) aŭ verkita 
de vi. 

j Kontakto ne estas movada revuo, do ne sendu 
al ĝi primovadajn raportojn! 

J Indiku, ĉu via artikolo jam aperis, aŭ estas 
proponata al alia revuo. 

j Fotoj devas esti bonkvalitaj, ne gravas ĉu 
nigrablankaj, ĉu koloraj. Ne forgesu aldoni 
la nomon de la artisto aŭ de la fotinto! 

J Dikajn kovertojn prefere sendu registritaj. 

J Rete bonvolu sendi vian artikolon kiel kutiman 
retmesaĝon aŭ RTF (bv uzi x-kodon por 
supersignaj literoj); bildojn - kiel JPEG (150- 
300 dpi) 

J llustraĵoj kaj adresoj en la interreto, kiuj rilatas 
al via temo, estas tre bonvenaj! 

Koran antaŭdankon! 


La nova numero de la revuo, kiel promesite, aperis 
sufiĉe rapide, ĉu ne? La malfruado ja venkeblas, sed 
por tio bezonatas niaj komunaj penoj - kaj mi denove 
varme invitas ĉiujn dezirantojn aktive kontribui al 
Kontakto! 

En ĉi numero vin atendas du artikoletoj pri superstiĉoj 
(unu - facillingva), tamen, tiu temo certe ankoraŭ ne 
estas elĉerpita, do, se vi povas ion aldoni - ne hezitu 
alskribi nin! 

Plie, sur la paĝoj de la revuo vi trovos inviton al la ĉi- 
jara KEF, pensigan artikolon pri la “Kazo Jugoslavio”, 
recenzon kaj bele ilustritan artikolon pri nekutima hobio 
- fajro-regado. 

Ĝuu la someran libertempon, sed ne forgesu, ke mi 
ne libertempas kaj ĉiam ĝojos ricevi de vi iujn leterojn 
kaj - tiom pli! — kontribuojn! 

Agrablan legadon! 

Paŭlo (la redaktoro) 


Temoj de la venontaj numeroj de Kontakto 

Numero 230 (2009:2). La ĉef-temo: “Malgraridaj 
etrioj”. Rapidu pri la kontribuo! 

Numero 231 (2009:3). La ĉef-temo: “Televido". 
Kion kaj kial ni spektas teievide? Ĉu en via lando 
ekzistas iuj specifaj teievidaj programoj aŭ teievidaj 
moderigantoj? Rakontu pri viaj teievidaj kutimoj 
kaj preferoj! La limdato - la i-a de aŭgusto. 

Numero 232 (2009:4). La ĉef-temo: “Idoloj”. 

Ĉu estas bone aŭ ma/bone havi idolojn? Ĉu idoloj 
nur montras sekvindan ekzempion aŭ ankaŭ 
danĝere infuas nian personan elekton? Ĉu vi povas 
rakonti pri la homoj, kiuj laŭ via opinio grave infuis 
vian vivon aŭ /a vivon de via lando? 

Kiel ĉiam, ajnatemaj kontribuoj estas bonvenaj 
kaj ege bezonataj! 

ARTI KOLO 


Mitoj kaj popolaj kredoj: ĉu ili malsamas? 

Flavio Ubezio, Italio 



>( (k 

Lago Ness, ĉu ĉi tie troviĝas monstro? foto de Taylor Dundee 


Kio estas mito kaj kio estas popola kredo? Mito estas 
simple fantasta rakonto, kutime aperinta en la antaŭskriba 
tempo kaj kies rolantoj estas, preskaŭ ĉiam, herooj aŭ dioj, 
dum popola kredo estas ĝuste popola kredo pri io. 

Unu el la plej konataj popolaj kredoj, kiu daŭras ekde 
590 p.K., estas tiu pri SVessie, la monstro de Toch Ness 
en Skotlando. Ĉu ĝi ekzistas aŭ ne? Scienco parolas pri 
la neekzisto de la monstro, sed la lokaj homoj kaj multaj 
aliaj ne estas same certaj, male, ili asertas, ke la monstro 
vere ekzistas kaj ĝia ekzisto ne pridubindas. Kredo pri 
la monstro ekis, kiam unu irlanda monaĥo rakontis en 
sia libro ('Vita Columbae ) pri la sanktulo, kies nomo estis 
Sankta Kolumbao. Foje tiu sanktulo ekvidis funebran cere- 
monion de homo, kiu loĝis apud la Lago Lhfess. La vilaĝano 
estis mortigita de granda kaj sovaĝa akvobestaĉo. La 
sanktulo sukcesis forigi la monstron per siaj preĝoj... Ĉu 
per preĝoj? Jes, ĝuste tiel! Fakte, li estas sankta, kaj multaj 
sanktuloj kapablas forigi monstrojn per preĝoj, sed Sankta 
Kolumbao kapablis fari ankaŭ alian nekredeblan aferon, se 
kredi al la lokaj homoj: li kopiis librojn nur nokte, kiam li 
skribis per sia dekstra mano dum la maldekstra prilumis 
la tablon. Ĉu lia mano prilumis la tablon? Jes, ĝuste tiel! 
Kiaj fantastaj aferoj! 


Kaj jen ekzemplo de unu el la plej konataj mitoj. Temas 
pri Heraklo: la rolanto, kies ĉefa karakterizaĵo estas treega 
forto, rolas en multaj rakontoj, en kiuj li faras nekredeblajn 
aferojn. Ĉiuj tiuj nekredeblaj aferoj, diversloke rakontitaj, 
estis poste unuigitaj en unu grandan rakonton nomatan “La 
dek du laboroj de Heraklo”. Kiuj estis tiuj laboroj? Kelkaj 
el ili estis ekzemple: mortigi la nevundeblan Nemean 
Leonon, ŝteli la orajn pomojn el la ĝardeno de Hesperidoj, 
porti la hundon kun tri kapoj (kiu gardis la inferon) en 
Micenon - kaj naŭ aliaj. Se oni iom pli bone informiĝas pri 
eĉ nur unu el la supre menciitaj laboroj, oni tuj komprenas, 
ke la tuta rakonto estas vere fantasta. Ekzemple, ĉu povas 
ekzisti la hundo kun tri kapoj (kial ne kvar aŭ kvin?)? 
Ĉu vere la pordo de infero troviĝas en Sparto (ĉu iu iam 
vidis tiun pordon, kiam li estis en Sparto?)? 

Nun, kiam vi, leganto, legis pri mito kaj popola kredo, 
ĉu vi trovas malsamaĵojn inter ili? Ili ja havas similajn 
fantastajn karakterizaĵojn, sed se en la mito tiu fantasteco 
estas tuj videbla al ĉiu, en la popola kredo tiaj karakterizaĵoj 
ofte estas speciale celitaj por kredemuloj, kiuj eble opinios 
ilin veraj. 



numero 229 (2009:1) 


Artikole 


3 














ARTI KOLO 


Kulturo, muziko kaj la festivalo 

Al la demando “Kio estas Esperanto?” oni plej ofte respondas: “Ĝi estas lingvo” aŭ 
“Ĝi estas planlingvo”, kelkaj dirus “lingvo artefarita”... Oni foje forgesas, ke Esperanto 
estas ankaŭ filozoĥo, vivstilo, kaj ke ĝi estas kulturo - kulturo alternativa. Aliflanke, 
Esperanto konsistigas alternativan kulturon - alternativan al naciaj kulturoj. Esperanto 
kunigas homojn de diversaj landoj, lingvoj kaj kulturoj, do ĝi multe kontribuas al t.n. 
tutmondiĝo. Ĝi estas kulturo originala kaj internacia, kulturo varia en sia formo. Unu el 
la plej popularaj formoj de la kulturo estas muziko. 

Gosia Nitkovvska, Danio 


Galope tra Esperanta muziko 

Kiel lingvo Esperanto estas tre melodia kaj tial Esperanto- 
kantoj aperis tuj post la naskiĝo de la lingvo. Oni tuj 
muzikigis launuajn poemojn en Esperanto, elili la Esperanta 
himno “La espero” estas konata al ĉiuj esperantistoj. En 
1920 Raymond Schwartz fondis la unuan Esperantan 
kabaredon “Verda kato”. Komence amatore, poste ĉiam 
pli kaj pli profesie artistoj verkis kantojn kaj ludis muzikon 
laŭ Esperantaj tekstoj. Influita de la mondaj tendencoj, 
Esperanto-muziko trapasis la fazon de revoluciaj kantoj, 
poste - la fazon de la engaĝitaj kantoj de la 60-aj kaj 70- 
aj jaroj, influitaj de usonaj kaj okcidenteŭropaj artistoj kiel 
Bob Dylan kaj 'The 'Beatles. Tre grava epoko en Esperanto- 
muziko estas la tempo de la t.n. aŭtoraj kantoj (Georgo 
Handzlik, Mikaelo Bronŝtejn, ĵomart Amzeev kaj Nataŝa 
Gerlaĥ k.a.). 

En la 80-aj jaroj komenciĝas la nova periodo en la his- 
torio de Esperanto-muziko, periodo de esporokmuziko 
kun la unua internacia Esperanto-rokbando “Amplifiki”. 
Aperas novaj bandoj, offe okaze de esperanto-kongresoj kaj 
festivaloj. “Amplifiki” mem estis “produkto” de Esperantaj 
junularaj aranĝoj kiel IS kaj IJK. En 1986 okaze de la unua 
Kultura Esperanto-Festivalo en Svedio naskiĝas la nova 
bando “Persone”. 

Festivaloj kaj kongresoj estas bonegaj okazoj por ren- 
kontiĝi kaj kune koncerti, dum ili aperas ideoj pri novaj 
kunlaboroj kaj projektoj. La menciita Kultura Esperanto- 
Festivalo (KEF), kiu estas la plej granda Esperanto- 
festivalo en Norda Eŭropo, donas specialan okazon 
por tio, ĉar kutime partoprenas ĝin multaj diversstilaj 
Esperanto-artistoj. Dum la lasta KEF en 2005 en Helsinko 
(Finnlando), ekzemple, membroj de la nuna “Espo Despo” 
konatiĝis kun Alejandro Cosavella (argentina espokantisto) 
kaj Anja Karkiainen (finna aŭtorino de tekstoj kaj poemoj 



en Esperanto) - kaj la renkonto rezultigis kunlaboron 
pri la nova albumo de “Espo Despo”, kiu ĝuste nun estas 
eldonata. 

“Espo Despo” estas la ekzemplo de ankoraŭ unu 
muzikstilo, la mondmuziko, kiu iĝas pli kaj pli populara 
en la movado. Krom Eŭropo novaj reprezentantoj aperas 
en Afriko, proponante al ni espomuzikon influitan de 
afrikaj ritmoj (FreeMagniZhou, Afrika Espero, k.a.). 
Ankaŭ modernaj stiloj kiel repo aŭ tekno estas proponataj 
fare de la Esperantaj artistoj. 

Post 13 jaroj KEF revenas en Danion 

Ĉi-jare la vica KEF okazos en la ĉarmega urbo de Hamlet 
(almenaŭ de lia kastelo) - Helsingor (Elsinoro) - inter 
la 7-a kaj 12-a de julio 2009. Jam la naŭan fojon junuloj 
en Nordio aranĝas la Kulturan Esperanto-Festivalon, kiu 
ĝis nun estis organizita en Svedio, Finnlando kaj Danio. 
ĉi estas festivalo, kiu prezentas altkvalitan originalan 
Esp eranto - kulturon. 

KEF estas ne nur la loko, kie Esperanto-artistoj povas 
renkonti aliajn artistojn, sed ĝi estas ankaŭ la loko, kie 
publiko povas interkonektiĝi kun la abunda vivo de la 
Esperanto-kulturo, spektante multajn koncertojn, tea- 
traĵojn kaj literaturajn prezentojn. Oni ankaŭ mem povas 
aktive partopreni en multaj metiejoj: interalie, vi povas 
lerni versi en Esperanto, partopreni danc-atelieron, legi kaj 
fari komiksojn, ludi ludojn en Esperanto, ktp. Nur en KEF 
vi povas karaoke-kanti en Esperanto, ne kun maŝino, sed 
vive kun la artistoj mem! Se vi estas infano, vi povas iĝi 
membro de la unua rokbando por infanoj aŭ fari la unuan 
cirkon en Esperanto! 

Ĉi-somere la partoprenantojn distros amaso da konataj 
Esperanto-artistoj: jam nun ni scias, ke venos ĵomart 
kaj Nataŝa, Martin Wiese kaj la Talpoj, Hotel Desperado, 
La Perdita Generacio, Pafklik kaj D.C. Inicials, kaj pluraj 
aliaj artistoj estos anoncitaj en la hejmpaĝo. Dum ĉiu nokto 
Flo de Vinilkosmo estros diskotekon kun dancmuziko nur 
en Esperanto. Cetere vi povos ankaŭ spekti filmojn en 
Esperanto. 

La festivalo estas festivaleja en sia formo, tiusence ke oni 
loĝos modeste kaj tiamaniere la kostoj ne estos tiom altaj, 
kvankam Danio estas unu el la plej multekostaj landoj de 
la mondo. Kompreneble eblas ankaŭ loĝi pli lukse en 
migrul-hejmo aŭ en hotelo kontraŭ aldona pago. 



J0M0 koncertas en IJK 2005, Zakopane, Pollando foto de Sjoerd Bosga 


Konsiderindas ankaŭ, ke en la semajno tuj antaŭ KEF 
en Danio okazas la plej granda Rokfestivalo en Nord- 
Eŭropo - Roskilde Festivalo. La Dana Esperanto-junularo 
(DEJO) organizas senpagan Esperantan renkontiĝon dum 
la festivalo. Ĉiuj laboros 24 horojn en la DEJO-budo (dum 
okhoraj periodoj). Dum la resto de la tempo vi povas festi 
kun la aliaj, aŭskulti koncertojn kaj eĉ gajni monon por 
partopreni KEFon. Bonvenon al la festivalo! 


R E T E 


http://kef.saluton.dk/ - la paĝaro de la festivalo 

Obeigi la fajron 

Dum tuta sia historio la homaro sentis timon antaŭ la fajro, kaj tamen havis la bezonon 
uzi ĝin por la vivo. La fajro donis al la homo varmon kaj lumon, kaj sur la fajro ni ekde 
antikveco kuiras manĝaĵojn. Sed la fajro kaŝas en si ankaŭ mortan danĝeron: sufiĉas por 
kelkaj momentoj perdi la kontrolon super ĝi - kaj neeviteblos granda malfeliĉo. Tamen 
ekzistas homoj, kiuj malsovaĝigis la fajron, faris ĝin obeema, konkeris ĝin. Fakte, ne klaras, 
tamen, kiu kiun konkeris... 

Sergeo Korol, Rusio 


Ne eblas diri certe, kio estas la fajro-spektaĵo. En ĝi estas 
nature interplektitaj tiaj artoj, kiel cirko, akrobatado kaj 
danco. Tiu arto aperis en antikva tempo sur la insuloj 
de Oceanio. Ne temis pri iu poramuza spektaĵo; por 
la oceanianoj la fajro-spektaĵo estis speco de prepariĝo por 
armeo - la viroj turnis ŝtonetojn, fiksitajn al ŝnuroj, por 
plifortigi kaj trejni la muskolojn. Tiu gimnastikilo nomiĝis 
poi, kaj tiun okupon oni poste nomis “poing” laŭ la angla 
maniero. Ankaŭ la virinoj okupiĝis pri ĝi - poing bonege 
trejnas lertecon kaj helpas senzorge pasigi la tempon. 

Iom post iom la arto turni diversajn objektojn, fiksitajn 
al ŝnuro, penetris ankaŭ en malnovan Eŭropon. Ĉi tie pri 
ĝi okupiĝis ĉefe vagantaj cirkistoj. Komence ankaŭ ili uzis 
ŝtonetojn aŭ iujn aliajn objektojn, sed poste iu elpensis 
ĉirkaŭvolvi la objekton per kapra lano, trempi ĝin en 
bruleman oleon aŭ gudron kaj bruligi. Guste tiel naskiĝis 


la fajro-spektaĵo. Dum jarcentoj ĝi ŝanĝiĝis tre malmulte. 

Nun pri la fajro-spektaĵoj okupiĝas kaj profesiuloj, kaj 
amatoroj. Indas diri, ke poing estas unu el la elementoj de 
hipia subkulturo, tial multaj fajristoj apartenas al hipia 
movado. 

La ŝtonetoj estas nun anstataŭigitaj per ŝtalo, asbesto kaj 
kevlaro*, la oleo estis anstataŭigita per keroseno. Eĉ la lumo 
mem iĝis artefarita - poi foje estas farataj el lum-diodoj. 
Nur unu aferon la homoj ne sukcesis ŝanĝi aŭ plibonigi: 
ankaŭ la modernaj fajristoj, same kiel iliaj antikvaj kolegoj, 
devas superlukti la praan timon antaŭ la fajro. 

Fajristoj 

La homo estas tiel aranĝita, ke li konstante serĉas la vojojn 
kaj manierojn por eksperimenti. Ankaŭ la fajristoj estas 
homoj, riĉaj je scivolemo. Finfine la uzado de nura poi iĝis 

por ili nesufiĉa. Oni komencis inventi novajn fajrajn ilojn, 
kaj hodiaŭ inter la fajristoj eblas distingi kelkajn ĉefajn 
“profesiojn” aŭ skolojn. 

Toiistoj estas la fajristoj, kiuj “laboras” per poi. La 
modernaj poi konsistas el meĉo (kiu estas trempata en 
bruleman substancon), tenilo (je kiu la mano de kuraĝa 
fajristo tenas tiun danĝeran ludilon) kaj ĉeno, kiu konektas 
la tenilon al la meĉo. La meĉo estas farata el asbesto aŭ 
kevlaro - tiuj materialoj bone sorbas la brul-miksaĵon, 
tamen ne forbrulas. La teniloj povas havi kiun ajn formon; 
ĉiu fajristo havas siajn proprajn preferojn tiurilate. Kaj 
la ĉeno devas esti malpeza kaj fortika por ke la meĉo ne 
flugu akcidente al la spektantoj. Toiistoj estas la plej multaj 
inter fajristoj. Tio povas esti klarigita per tio, ke regado 
de tiu instrumento estas relative facila - oni povas prezenti 
la bazajn elementojn jam post kelkaj monatoj da ekzercoj. 

Stangistoj uzas specialan stangon, ĉe kies du ekstremaĵoj 
estas fiksataj la meĉoj, foje ankaŭ lum-diodoj. La tekniko 
ludi per la stango ege diferencas de la poi-tekniko, ĉar 
la rigida kaj peza stango diktas siajn proprajn regulojn. 
Pb ofte la stangoj estas regataj de viroj. Malgraŭ la ŝajna 
simpleco (simpla bastono, kiun necesas turni sen brulvundi 
sin) la stango estas tre malfacile regebla ilo, kiu tamen 
povas prezenti vere magiajn trukojn en la spertaj manoj. 
La veraj majstroj povas turni ĝin sur la korpo sen uzi la 
manojn, blinde suprenĵeti kaj kapti ĝin kaj fari ankoraŭ 
multajn nekredeblajn aferojn. 

'Ventumilistoj turnas specialajn ventumil-formajn 
objektojn, faritajn el kunfanditaj maldikaj radioj, kiuj estas 
ĉe unu ekstremaĵo fiksitaj al ronda tenilo kaj ĉe la alia 


ekstremaĵo havas meĉon. La tekniko regi la ventumilon 
similas al tiu de poi- regado, tamen postulas apartan 
plastikecon de korpo-movoĵ, tial inter ventumilistoj relative 
multas virinoj. La ventumiloj brulas pli forte, ol poi, kaj 
estas pli pezaj, ol la stangoj. Tial la regado de tiu objekto 
postulas ne nur kuraĝon kaj majstrecon, sed ankaŭ grandan 
eltenemon. La virinoj, kiuj uzas la ventumilojn, ofte uzas 
dum sia prezentaĵo danc-elementojn, kio faras la spektaĵon 
pli alloga. 

Krom tiujn bazajn instrumentojn la fajristoj uzas 
ankoraŭ multajn aliajn. Ekzemple, estas uzataj la grandaj 
poi (la t.n. “kometoj”) kaj ties serpentume kurbigita speco 
(la t.n. “serpentoj”). Foje troveblas eĉ pli ekzotaj iloj, 
ekzemple “fajra kubo” aŭ piroteknikaj poi, kiuj elŝprucas 
faskojn da fajreroj. Krom la iloj, kiuj uzas la “naturan 
fajron” multas la instrumentoj kun artefaritaj lumiloj. Ili 
estas popularaj inter tiuj, kiuj timas la “vivan” fajron aŭ 
volas evoluigi la fajro-spektaĵon kiel specon de moderna 
arto. 

Fajrospektaĵo estas tre dinamika arto. Regule aperas 
novaj elementoj, dum la malnovaj iom post iom transiras 
el la kategorio de tre malfacilaj al la grupo de tute kutimaj 
elementoj, kiujn regas ĉiu ajn. 

Subkulturo 

La fajristoj formas veran subkulturon. Ili havas siajn pro- 
prajn interretajn vendejojn dela ekipaĵoj, multajn forumojn 
por interkomunikiĝo. En interreto spekteblas multaj 
plej diversaj videoj, dediĉitaj al la fajro-arto: ekzemple, 
la instruaj (kiuj en komprenebla maniero klarigas, kiel 

studi tiun aŭ alian elementon) aŭ la demonstraj - la 
t.n. solo-videoj, kiuj prezentas apartajn fajristojn, kiuj 
demonstras sian talenton. 

Ĉiujare en la mondo estas organizataj dekoj da specialaj 
kunvenoj kaj fajro-festoj, al kiuj venas kaj junaj kolektivoj, 
kaj spertaj fajristoj - la mondaj steluloj. Jes, vere, inter 
la fajristoj de la tuta mondo troviĝas siaj steluloj kaj herooj. 
Indas mencii, ke plej famas la fajristoj el Japanio, Germanio, 
Usono kaj Ukrainio. 

Kiel komenci? 

Ĉu vi, kara leganto, ekinteresiĝis pri tiu arto kaj decidis 
mem ekokupiĝi pri ĝi? Por komenco mi konsilas al vi serĉi 
la samideanojn en via urbo. Nuntempe en preskaŭ ĉiuj pli- 
malpli grandaj urboj troveblas la fajristaj teamoj. Certe, 
studi la arton sub la gvido de pli spertaj samideanoj estas 


multe pli simple, ol fari tion memstare. 

Sed eĉ se vi trovis neniun - ne malesperu! Eble vi estas 
destinita iĝi la unua fajristo en via urbo. En interreto eblas 
trovi multegajn informojn pri la afero - la instrukciojn pri 
poi- farado, videajn lecionojn, forumojn, en kiuj oni povos 
helpi al vi pri tio, kiel komenci. 

Eblas diri, ke la fajro-spektaĵo estas kvazaŭ Esperanto 
- ĝi estas subkulturo de homoj, kiuj ricevas plezuron el sia 
hobio. Interesiĝu pri fajro-spektaĵo, Esperantumu kaj ne 
perdu la intereson al la ĉirkaŭa mondo, ĉar ĝuste intereso 
movas la homon antaŭen! 

N OTO 


Kevlaro (el la angla 'Kevlar, kiu estas la var-nomo) - sinteza 
materialo, kelkfoje pli fortika, ol ŝtalo. 

ARTIKOLO 


La kazo de la dua Jugoslavio 

Dekstrema fluo venkis okaze de elektoj 1990 en Kroatio. Homoj esperis multon, sopiris 
ŝanĝojn. El predikejoj klerikoj konvinkis la amasojn, ke pri la mizero kulpas serboj. Ke ni 
sekvu la helan ekzemplon de najbara ŝtato Slovenio, ĉiam pli progresema, pli civilizita, pli 
eŭropeska. Kaj ni disiĝis de la restaĵo. 

La dua Jugoslavio mortis en agonio. Cin disrompis ne la eksteraj malamikoj, pri kiuj ni 
ĉiam estis avertataj dum edukprocezo. Filo Bruto murdis la patron - kvina kolono, interna. 
Komence regis ravita unuanimeco, plifortigita per militaj okazoj. Ĉiam pli profunda abismo 
inter ni kaj ili... 


Etel Zavadlav, Kroatio 



Estimata leganto, mi streĉas min verki pri tiu temo, ne pro 
tio, ke la verkado malfacilas por mi, sed pro tio, ke la temo 
estas iel malagrabla. Prefere mi parolu pri tio kion mi 
pensas kaj sentas persone, ligite kun la temo. 

Pri politiko mi ne tro okupiĝas - mi preferas esti artisto. 
Platono dividis noblajn homojn je artistoj, filozofoj, religi- 
uloj kaj politikistoj. Sed tiuj politikistoj de Platono devis 
estis honestaj, ekzemploj de moralo kaj senriproĉa konduto. 
“Se noblaj animoj ne okupiĝos pri politiko, kruduloj avidaj 
kaj malindaj prenos la bridojn, kondukante popolon rekte 
al disfalo”, li skribis. 

Tiajn politikistojn hodiaŭ mi ne konas; ĉu en Kroatio, ĉu 
en la tuta mondo. Ankaŭ la firmaj kontraŭantoj de la uson- 
imperia politiko (Morales kaj Chavez) ne elradias noblecon 
- eĉ male. Malgraŭ ilia ribelema rigideco, ili lasas en mi 
ridindan impreson. Sed reen al la dua Jugoslavio. La unua 
ekzistis inter la du mondmilitoj. La tria... neniam. 

Tie mi naskiĝis, en tiu Jugoslavio. Kaj tiu demando 
estas por mi pli malplaĉa, ol multaj aliaj. Ĉar mi hontas, 
kvazaŭ mi mem kulpas pro perfido de pionira ĵuro. (Ha, 
ne, ne, mi ne estas sentimentala ploremulino, mi akceptis 
la ŝanĝon, ĉiujn ŝanĝojn mi aJkutimiĝis akcepti; kaj morton 

de la patro, kaj forvendon de la familia domo, kaj... kaj... 
kaj disfalon de Jugoslavio. Jes - premu la dentojn - ĉio ja 
estas nur portempa... bla-bla...) 

La politika partio HDZ (Kroata Demokrata Unio) 
prenis la stirilon kaj traktis la ŝtaton kiel sian posedon. 
Prirabis ĉion rabeblan, ŝtelis ĉion ŝteleblan. Kio plej 
ĝenas - Tudman subskribis kontrakton kun Wojtyla en 
Vatikano, kaj donacis al li preskaŭ ĉion, kio iam apartenis 
al popolo. Kaj nemoveblaĵojn, kaj altajn salajrojn al pastroj 
(!), kaj partoprenon en regado. Kateĥismon oni revenigis 
en lernejojn - kiel en mezepoko. Pri tio ĉi mi jam verkis 
en mia debuta artikolo (marto 2007) en “Sennaciulo”, kaj 
malvolonte mi ripetas jam diritan. 

Io alia sin kaŝas en la homa estaĵo - instinkto por iu 
aparteno. Deziro esti parto de iu grupo. Kvankam kiel 
anarkiisto mi abomenas titolojn. Do, se iu alilandano 
kritikas aŭ ofendas la nunan Kroation, mi ne toleras tion. 


Estas mia hejmlando - kia ajn. Primitiva patriotismo, 
dekstremo, naciismo... nomu tion kiel ajn - sed neniu alia 
ŝtato pagas por mi sanasekurojn dum senlaboreco, nek iu 
alia ŝtato zorgis ke miaj infanoj povu senpage frekventi 
lernejojn, eĉ ricevi senpagajn lernolibrojn kaj senpagajn 
manĝojn lerneje. Malmulte, jes, tamen iom. 

Krome, persono sen radikoj dubindan valoron havas. 
Kiom antikve dirite - tre eksmode! Kaj mi ne volas ĵeti la 
ostojn de mia forpasinta iama hejmlando, nek montri aĉan 
nudan korpon de mia nuna hejmlando al legantoj kiel vi, 
por ke vi ronĝu tiujn ostojn kaj ridu pri tiu nudeco. Tamen 
temas pri io iumanere mia - kaj ne via. Kiam edzino 
priklaĉas la edzon kun amikino, kaj amikino aprobas - 
“Jes, kara, via edzo vere estas fiulo”, tiu unua tuj sentas sin 
ofendita kaj ekmalamas la amikinon. 

Eble mi estas ĉi-okaze stulta rozkolora virineto kun 
papilotoj (neeee!), gladilo en la dekstra kaj kirlilo en 

la maldekstra mano, en hejmpantofloj, kiu legas rub- 
legaĵojn kaj neniam preterlasas hispanlingvan telenovelon 
je la 12.35, kiu nutras animon per klaĉoj kaj per vizitado 
de grandaj magazenoj... sedmi ne povas skribi pri politikaj 
unioj kaj ilia unueco en dua Jugoslavio. 


Efektive, kapdoloron mi suferas pri tiuj temoj ĉiutage, 
aŭskultante tagmezajn TV-novaĵojn. Senpacienca, ke 
komenciĝu mia hispanlingva telenovelo je la 12.35 - tiuj 
novaĵoj daŭre-e-egas... 


RECENZO 


Rekte, kuraĝe, elegante! 

“Lidia. La vivo de Lidia Zamenhof, Filino de Esperanto”. Wendy Heller. Tradukis 
B. Westerhoff. FEL. Antverpeno. 2007. 398 paĝoj. Prezo: 27.60 € 

Mikaelo Bronŝtejn, Rusio 


Estante ekde jardekoj arda ŝatanto de biografiaj verkoj, mi 
konvinkiĝis ke, 

1. ĉiu ajn biografia verko ne povas esti konsumita unu- 
glute, ĉar estas fakte la homa vivo, kiun vi emas enkapigi 
kaj kompreni; 

2. ĉiu ajn biografia verko ne estu akceptata kiel veraĵo en 
la lasta instanco, t.e., se la persono interesas min, mi 
ne pigru eltrovi almenaŭ unu-du aliajn informfontojn 
pri la persono. 

Do, kiam min atingis la freŝeldonita de FEL libro 
“Lidia. La vivo de Lidia Zamenhof, Filino de Esperanto”, 
tiu libro estis por mi ne la unua fonto de scio pri koncerna 
persono. Sed, traleginte la libron kun apliko de mia unua 
konvinko, t.e. dum kelkaj monatoj, farante paŭzojn inter 
la ĉapitroj, mi rajtas opinii ĝin esence fundamenta kaj 
faktoplena verko, utila por la esperantologio. Ankaŭ 
leginda de ĉiu, kiu ŝatas mergiĝi en la historion ne nur 
de nia movado, sed de tiu epoko kruela, mondrenversa, 
eventoriĉa, kia estis la unua duono de la XX-a jarcento. 

La vivo de Lidia Zamenhof, glora kaj kompatinda filino 
de la Majstro, la vivo, kiu daŭris nur tridek ok jarojn kaj 
estis feroce rompita kune kun ses milionoj da aliaj judaj 
vivoj, la vivo brila kaj sindona - sendube meritis detalan 
intervenon de sperta biografiisto. Estas grava bonŝanco, 
ke tiun intervenon efektivigis Wendy Heller, profesia 
lingvisto kaj renoma verkistino. Estas grava bonŝanco, ke 
la libro estis verkita en la angla kaj eldonita en Oxford. 
Ĉar, laŭmerite okupante bretlokon apud gravaj biografiaj 
esplorverkoj, la libro pri Lidia Zamenhof nepre altigos 
aŭtoritaton de Esperanto - kaj de la lingvo, kaj de la 
movado. Estas grava bonŝanco, ke (ho ve, - nur post pli ol 


dudek jaroj!) per komuna laboro de la tradukinto Bernhard 
Westerhoff kaj la aŭtorino mem, la biografio de Lidia, 
ensorbinta suplementan faktaron, intertempe akiritan, 
atingis esperantlingvan leganton. 

De jaro al jaro la vivobildo de Lidia Zamenhof estas 
fidinde disvolvita en 30 ĉapitroj kaj prologo kun epilogo. 
Tiun bildon abunde ilustras diraĵoj de la protagonistino 
mem kaj ne malpli abunde - diraĵoj de la ĉirkaŭintaj 
homoj pri ŝi. Ankaŭ sesdek bonkvalitaj fotoj, karikaturoj 
kaj dokument-kopioj. Antaŭparoloj - por la anglalingva 
kaj por la esperanta eldonoj, fontindikoj kaj indekso inde 
kompletigas la verkon. 

La aŭtorino povus komenci la rakonton pri Lidia 
ekde ŝia naskiĝo, garninte, eble, la komencon per kurta 
ekskurso en la vivon de la parencaro kaj per referencoj al 
kelkaj biografiaj verkoj pri la eminenta patro. Sed ŝi ne iris 
tiun vojon. “Ĉar ne eblas kompreni Lidia-n, ne konante 
Ludovikon, ŝia historio vere komenciĝas per la lia.” - kun 
tiu opinio Wendy Heller enlibrigas tri unuajn ĉapitrojn 
sen Lidia, donante per ili bazajn konojn pri la vivo kaj 
vivkonceptoj de ŝia patro. Sinsekve la tri ĉapitroj havas 
nomojn: “La doktoro kaj la revo”, “Esperanto” kaj “La 
Interna Ideo”. Pozitivaj opinioj pri Ludoviko kaj pri Esper- 
anto-movado nepre influas formiĝon de la sama opinio ĉe 
leganto neesperantista. Normale Ludoviko ĉeestas ankaŭ 
en postaj tri ĉapitroj - jam kun la rolo de patro, edukanto 
kaj inspiranto. Tiun ĉi lastan rolon vere gravas kompreni 
por ne miri poste, ke la filino, en infanaĝo indiferenta 
pri la inventaĵo de sia patro, perdinta lin ĉe sia aĝo nur 
dekkvarjara, tamen akceptis lian vojon kaj restis fidela al 
lia ideo dum la tuta vivo. 

“Rekte, kuraĝe, elegante!” - jen estis la ĉefa vivslogano 
de Lidia, iom ŝanĝinta la vortojn de Ludoviko, la slogano 
por ŝia konscia vivo, por la mondvojaĝo celanta propa- 
gandi kaj instrui Esperanton. La libro montras maturiĝon 
de Lidia kiel Ĉe-metoda instruistino kaj ŝian triumfan 
instruadon en eŭropaj landoj. En nia dudek unua jarcento, 
provizanta abundajn logaĵojn, ni pene povas imagi cent- 
personajn pagatajn kursojn de Esperanto. Sed Lidia 
rikoltis tiujn en multaj urboj kaj sukcese gvidis siajn milojn 
da gelernantoj en Esperantujon. Tiun gloran vivoparton 
la aŭtorino prezentas kun skrupula detaleco. Ankaŭ 
la sekvantan usonan periodon, ombritan per malsanoj, 
malestimo kaj eĉ klaĉado de kelkaj esperantlingvanoj - ho, 
tiutempa ekstera trankvileco de Lidia estas enviinda kaj 
imitinda! 

Jen kaj jen intervenas en la ĉapitroj la bildoj de nask- 
iĝanta kaj evoluanta nazia koŝmaro. Tiun akompanas 
nehoma malamo al unu gento, al judoj - ne nur en la nazia 
Germanio, sed ankaŭ en aliaj eŭropaj landoj, ĉefe en 
Pollando, la patrujo de Esperanto kaj de Lidia. Wendy 
Heller donas al la leganto komprenon pri radikoj de tiu 
malamo: dum malbonaj vivkondiĉoj de la intermilita 
tempo la politikistoj devus inventi iun kulpulon por pravigi 
suferojn de siaj popoloj. Per speciale inventata, konstanta, 
senhonte kalumnia agitado, ili sukcese enkapigadis al 
la amasoj, ne ŝatantaj mediti kaj analizi, ke estas la judoj, 
kiuj kulpas pri ĉio. La situacio pli kaj pli ardiĝas en 1938. 
Tiam la germana registaro decidas deporti ĉiujn polaj 
judojn, loĝintajn dum multaj jaroj en Germanio, reen al 
Pollando, sed la patrolando ne volas akcepti ilin! 

Tamen, mi pensis, kiel tio koncernu Lidia-n? Ja 
tiutempe ŝi estis en Usono kaj havis plurajn invitojn por 
gvidi Ĉe-kursojn. Kiel do okazis, ke tiu plezure akceptata, 
atendata kaj dezirata instruistino estis devigita reiri en 
Eŭropon, en Poliandon, renkonten al sia morto? La libro 
detale prezentas evoluon de la eventoj, do mi konkludas, 
ke parton de la kulpo pri ŝia pereo prenas multaj homoj. 
La usonaj burokrataj instancoj, postulintaj ŝian foriron - 
ĉu ili ne estis informitaj pri la situacio en Pollando? Mi 
dubas. La kanadaj esperantistoj, rifuzintaj la inviton por 
Lidia - pro antaŭvidataj komplikaĵoj ĉe preparo de la 
dokumentoj. La religia gvidanto de Lidia - lin ŝi demandis 
ĉiam antaŭ fari vican paŝon en la vivo. Jes, li telegrafis, 
rekomendinte reveni en PoUandon, sed loĝante en Persio li 
eble ne havis ĝustajn informojn pri la minacoj por la judoj 
en Eŭropo. Ankaŭ Lidia mem, kies kristala pureco ne 
permesis mensogi, do ĉe enketo ŝi skribis honeste, ke estis 
ricevinta monon por sia kursgvidado, sekve malobeis la 
usonajn leĝojn... “Se mi forlasis Amerikon, - skribis ŝi al 
franca korespondanto, - eble estas pro tio, ke Dio preferis, 
ke mi laboru en alia lando. Kaj en la elekto de io la decida 





LIDIA 



La vivo de Lidia Zamenhof 
Filino de Esperanto 



WENDY Hfi-LER 


konsidero estas ne mia kontenteco, ne mia plezuro, nek 
eĉ mia sekureco - sed la laboro, kiun mi povas kaj devas 
fari”. 

ĉis nun mi neniel menciis la konatan fakton, ke Lidia 
estis adepto de la Bahaa religio. Ankaŭ tiu ŝia vivlinio ĉiu- 
paŝe ĉeestas en la libro de Wendy HeUer. La Gardanto, 
Shoghi Efendi, kiun ŝi konsultas konstante. Ŝiaj mult- 
nombraj geamikoj-samreligianoj, ame kaj helpeme akcep- 
tantaj ŝin en ĉiuj landoj. Ŝiaj pensoj, venintaj en ŝiajn 
leterojn - pri Dio, pri la kredo, pri ligo inter la Bahaa religio 
kaj Esperanto. A 1 mi, ateisto pro analfabeteco, plaĉas, 
ke la aŭtorino neniom trudas al la legantoj la religiajn 
preferojn de Lidia, rakontante pri tiuj egale samkiel pri ĉiuj 
vivnuancoj, gravaj por la biografio. 

La traduko legeblas senpene, ĝuinde, sed fojfoje mi 
stumblis ĉe kelkaj frazoj, nekutime konstruitaj aŭ ĉe 
vortoj, nePIVe uzitaj. Mi kursivigu kelkajn ekzemplojn: 
“Multaj venis el eksterlando por viziti d-ron Zamenhof, 
preskaŭ kiel pilgrimadon”. (p.59) "Sur la scenejo staris 
la eta Lidia, ŝia aparato, respektive tradukanto kaj du aliaj 
esperantistoj. (p.199) “Lidia iris hejmen al Varsovio dum 
kelkaj semajnoj...” (p.232). Sed se mi pritaksu la tuton, 
certe, la laboro de Bernhard Westerhoff meritas sinceran 
dankon. 

FAC I LA ARTI KOLO 


Kleraj superstiĉoj 

lal skribi pri popolaj superstiĉoj ŝajnas al mi neinteresa afero... Vidu mem, krom diversaj 
landoj kaj ŝtatoj ni ja havas multe da aliaj interesaj “anguloj” de la mondo. Bona ekzemplo 
estas la studentaro, ĉe kiu regas propraj leĝoj, tradicioj kaj certe superstiĉoj. Kaj la tempo 
de ekzamenoj estas sen-dube la periodo plej riĉa je superstiĉoj dum la tuta studenta vivo. 
Kiu alia krom studentoj kapablas el-pensi tiom da manieroj faciligi sian vivon kaj ne suferi 
pro legado de siaj ne-kompren-eblaj kaj saĝaj lerno-libroj? 

Arina Osipova, Rusio 



Do, kompat-indaj gejunuloj dum la tuta nokto antaŭ la 
ekzameno penas savi sin el la malfacila stato. Amuze, ĉu? 
Preskaŭ ĉiu studento kreas superstiĉojn por si mem. Li 
elpensas tion, kio taŭgas nur por li. Sed la ĉefa principo 
estas ĉiam la sama: ricevi la bonegan stud-poenton kaj 
fari nenion sam-tempe. En Rusio, ekzemple, preparado 
al ekzameno estas proksim-ume tia: 

» Tre grava afero estas via aspekto. Oni diras, ke ne indas 
lavi sin (precipe siajn harojn), ankaŭ ne indas for- 
tranĉi la ungojn. Ĉu vi demandas, pro kio? Mi havas 
du respondojn. Eble, la studentoj simple timas tia- 
maniere for-viŝi ĉiujn sciojn... Ekzistas ankaŭ pli 
“scienca” klarigo: la instruisto povas simple ne re-koni 
vin en via nova aspekto. Kaj al li tuj aperos duboj: ĉu vi 
en-tute vizitis liajn lecionojn? 

» Estas dezirinde sur-havi iun ajn “feliĉan” vestaĵon. Oni 
opinias, ke ne indas ŝanĝi la vestaĵon, en kiu vi ricevis 
bonan stud-poenton. Ankaŭ ne necesas lavi ĝin. Kaj en 
Pollando junulinoj certas, ke nur sur-met-ita ruĝa sub- 
vesto povos helpi sukcese tra-pasi ekzamenon. Estas 
interese, ĉu ankaŭ la knaboj devas sekvi tiun kutimon? 
» La grandan gravecon havas ankaŭ diversaj talismanoj 
kaj ŝatataj aĵoj - ĉio, kio estas agrabla por vi. 

» Nokte antaŭ la ekzameno vi ne devas dormi kun via 
ŝatata lud-ilo. Estas prefer-inde dormi kun siaj kajeroj 
kaj lernolibroj, kiujn necesas meti sub la kusenon 
- ili nepre sub-tenos vin kaj sendos al vi sian forton. 
Jes, la kuseno tiel iĝos iom malmola, sed por bonaj 
studentoj tio ne estas problemo! 

» Por pligrandigi viajn ŝancojn pri sukcesa ekzameno 
eblas peti la gepatran helpon. Iuj gepatroj mallaŭdas 
siajn gefilojn dum la ekzamenoj, la aliaj metas siajn 
fingrojn en inkon. Hm... Kaj la plej bonaj gepatroj, 
kiuj plej forte amas siajn infanojn, verŝajne devas 
meti la manojn en inkujon kaj paroli mallaŭdajn 
vortojn samtempe. Sed en ĉiu okazo ankaŭ la gepatroj 


respondecas pri via feliĉa kaj sukcesa estonteco. 

» Kaj laste: nepre ne forgesu pri 5-rubla aŭ 5-kopeka 
monero, kiun necesas meti en la maldekstran ŝuon sub 
la piedon. 

Kaj fine ni havas trebelan bildon: sen-zorgaj, mal-puraj 
gestudentoj en mallongaj vestaĵoj (por ke ĉiuj povu vidi 
iliajn subvestojn), dormetante venas al la ekzamenanto, 
apenaŭ movante la piedojn (ĉar estas sufiĉe malfacile iri, 
kiam viaj ŝuoj estas plenaj je moneroj). Kaj la kompatinda 
patrino dum la tuta tago tenas siajn manojn en inkujo... 

Ĉu estas iu senco en tiuj superstiĉoj? Jes, tiella studentoj 
almenaŭ sentas sin pli trankvilaj kaj certaj. Sed tamen ĉu 
povas eĉ ĉiuj superstiĉoj de la tuta mondo savi tiun, kiu 
dum la tuta jaro ne malfermis la lerno-librojn kaj esperas 
nur pri la bon-ŝanco? 


VORTARETO 


inko - nigra “akvo”, per kiu oni skribas sur papero 
kopeko, rublo - mono, uzata en Rusio 
kuseno - mola objekto, kiun oni metas sub la kapon 
dum dormo 

laŭdi - diri bonajn vortojn pri iu/io 
superstiĉo - kredo pri malveraj, nenaturaj aferoj, 
ekzemple, ke la nigra kato povas kaŭzi malbonaĵon 
studento - homo (plej offe juna), kiu studas en 
universitato 

talismano - iu objekto, pri kiu oni kredas, ke ĝi havas 
super-naturajn defendajn povojn 
ungo - malgranda malmola el-kresk-aĵo el fingro, kiun 
oni de tempo al tempo for-tranĉas 

Kiel verki perfacila lingvaĵo por Kontakto? 


Kiam vi verkas por komencantoj eble vi 
pensas: “Mi devas uzi facilan lingvaĵon. Kion 
mi povas diri per ĝi?” Provu pensi anstataŭe: 
“Mi volas komuniki ion. Kiel mi povas 
esprimi ĝin per facila lingvaĵo?” 

Eble vi trovos dum la verkado, ke estas 
pli facile unue verki la artikolon per normala 
lingvajo kaj poste simpligi ĝin. Ankaŭ la 
redaktoro povas pli facile simpligi vian 
interesan artikolon, ol aldoni intereson al 
facillingva, sed banala artikolo. Se vi ne 
sukcesas sufiĉe simpligi la lingvaĵon, tamen 
sendu vian artikolon! 

La redaktoro rezervas al si la rajton 
laŭnecese korekti, mallongigi kaj simpligi 
artikolojn. 

Facileco 

La facillingvaj artikoloj de Kontakto aperas 
en du niveloj: 

Tre facila Hzu nur tiujn elementojn de 
la listo, kiuj aperas grase presitaj, plus tiujn 
de Sdldone. Se vi deziras uzi alian radikon, 
necesas klariigi ĝin en la artikolo mem aŭ 
aldoni piednoton. 

Facila 'Vi rajtas uzi ĉiujn elementojn de la 
listo. 'La ceterajn necesas klarigi. 

Longeco 

Verku ne tro longajn artikolojn! Prefere ĝi ne 
enhavu pli ol 800 vortojn. Se vi opinias, ke tio 
ne sufiĉas, verku pri unu aspekto de via temo 
pli profunde. 

Stilo 

Uzu simplajn frazostrukturojn kun kutima 
vortordo. Evitu pezajn kunmetaĵojn. Prefere 
ne uzu verbajn substantivojn, se eblas uzi 
verbon anstataŭe. 

Gramatiko 

Je la nivelo Iracila jam estas uzata la tuta 
baza gramatiko. Je la nivelo Tre Tacila oni 
ne uzas la participojn (krom la substantiva 
finaĵo “-anto”, necesa en vortoj kiel leganto, 
prezidanto). 

Nomoj 

Vi rajtas libere uzi nomojn de landoj, lingvoj, 
popoloj kaj urboj. Ne Esperantigu propran 
nomon, sed uzu Esperantan nomon nur se 
ĝi jam ekzistas! Prefere uzu nacilingvan 
(latinalfabetan) formon, kaj aldonu inter 
krampoj la prononcon. 

Aldone 

Uzeblas ĉiuj oficialaj afiksoj, gramatikaj 
finaĵoj, korelativoj, pronomoj, tag- kaj 
monatnomoj, numeraloj, kunmetitaj vortoj 
formitaj el la listigitaj elementoj kaj la plej 
konataj mallongigoj. 


Tri ajnaj demandoj kontaktu la redakcion! 

Subtenu la agadon de TEJO! 

Ekzistas multe da ebloj helpi TEJOn en ĝia 
agado. La plej gravaj estas membriĝi aŭ 
patroniĝi. Sed vi povas helpi ankaŭ al konkretaj 
agaderoj de TEJO. 

Mondonacojn al ĝenerala agado de TEJO bv. 
pagi la UEA-konto “tejtej” (indiku la celon 
de la donaco, ekz: “donaco por KER” aŭ 
“donaco por landa agado”). Ankaŭ eblas fari 
donacon por specifaj celoj: 

■ Fonduso “Partoprenu IJKon” - per ĝi TEJO 
subvencias la partoprenon de TEJO-aktivuloj 
en IJK; 

■ Pasporta Servo - eble la plej fama eldonaĵo 
deTEJO. 

Por pliaj detaloj pri pagmanieroj, bv. rigardi ĉe 
<www.uea.org/alighoj/pag_manieroj.html> aŭ 
demandi ĉe la Centra Oficejo. 

TEJO dankegas vin pro via subteno! 


JUNA AMIKO - Internacia E-revuo de ILEI por 
lernejanoj kaj komencantoj 

■ aĝas 30 jarojn kaj aperas 3-foje (aprilo, 

septembro, decembro) sur po 52 plurkoloraj 
paĝoj kun plenkoloraj kovriloj; 

■ havas kunlaborantojn el ĉiuj kvin kontinentoj; 

■ rabato ĝis 50%! 

Karakterizas ĝin: 

Modela stilo kajfacila lingvaĵo (1500 vortradikoj 
sen glosoj), enhavo tre varia: rakontoj, fabeloj, 
raportoj, informoj, interesaĵoj, enigmoj, kvizoj, 
versaĵoj, ludoj, kantoj, humuro, lingvaj konsiloj, 
interkulturo, kuriozaĵoj, voĉo de legantoj k.a. kun 
multaj ilustraĵoj. 

JUNA AMIKO estas fonto de taŭgaj legaĵoj 
por komencantoj, fidinda helpilo por 
E-kursgvidantoj. 

Vizitu nian TTT-ejon: <www.junaamiko.inf.hu> 
aŭ en <www.lernu.net>! 


ĈU VI SERĈAS KORESPONDAMIKON? 

Sendu al Koresponda Servo Mondskala jenajn 
detalojn: nomo, adreso, sekso, aĝo, profesio, 
geedza stato, kiom da korespondantoj vi 
deziras, en kiuj landoj kaj pri kiuj temoj. 
Kunsendu 2 internaciajn respondkuponojn, aŭ, 
se ili ne estas aĉeteblaj en via lando, ne uzitan 
poŝtmarkon. KSM pludonos viajn informojn al 
alia(j) korespondemulo(j), kiu(j) konformas al 
viaj deziroj. Vi ricevos rektan respondon. KSM 
estas servo de UEA. 

Skribu: Koresponda Servo Mondskala, B. P. 6, 
FR-55000, Longeville-en-Barrois, Francio 


KOTIZTABELO DE UEA POR 2009 

MG Membro kun Gvidlibro tra la Esperanto-movado 

MJ(-T) Membro kun jarlibro (kaj, ĝis inkl. 29 jaroj, membro de TEJO kun la revuo 
Kontakto sen plia abonpago) 

MA(-T) Membro-Abonanto: kiel MJ(-T) plus la revuo Esperanto 

MA ricevas la Jarlibron, la revuon Esperanto, kaj, ĝis inkl. 29 jaroj, la revuon 

Kontakto 

SA Simpla abono al la revuo Esperanto, sen membreco en UEA 

Kto Abono al la revuo Kontakto, sen membreco en UEA/TEJO 

SZ Kotizo por Societo Zamenhof: mecenata kategorio (aldoniĝas al alia kotizo; ne 

inkluzivas membrecon en UEA) 


Lando/valuto 

MG 

MJ(-T) 

MA(-T) 

SA 

Kto 

SZ 

Aŭstralio/dolaro 

16 

40 

100 

60 

s6 

200 

Aŭstrio/eŭro 

10 

24 

59 

38 

23 

118 

Belgio/eŭro 

10 

24 

59 

38 

23 

118 

Brazilo/eŭro 

5 

12 

30 

18 

n 

60 

Britio/pundo 

7 

18 

45 

29 

18 

90 

Ĉehio/krono 

170 

420 

1050 

670 

425 

2100 

Danio/krono 

70 

175 

440 

280 

180 

880 

Estonio/krono 

100 

240 

600 

380 

245 

1200 

Finnlando/eŭro 

10 

24 

59 

38 

23 

118 

Francio/eŭro 

10 

24 

59 

38 

23 

118 

Gcrmanio/cŭro 

10 

24 

59 

38 

23 

118 

Greklando/eŭro 

10 

24 

59 

38 

23 

118 

Hispanio/eŭro 

10 

24 

59 

38 

23 

118 

Hungario/forinto 

1600 

4000 

10000 

6400 

4000 

20000 

Irlando/eŭro 

10 

24 

59 

38 

23 

118 

Islando/eŭro 

10 

24 

59 

38 

23 

118 

Israelo/eŭro 

7 

18 

45 

27 

16 

90 

Italio/eŭro 

10 

24 

59 

38 

23 

118 

Japanio/eno 

1500 

3700 

9200 

5500 

3300 

18400 

Kanado/dolaro 

14 

34 

86 

52 

3 i 

172 

Latvio/lato 

4 

n 

27 

17 

n 

54 

Litovio/lido 

20 

50 

130 

80 

50 

260 

Nederlando/eŭro 

10 

24 

59 

38 

23 

118 

Norvegio/krono 

75 

190 

470 

280 

170 

940 

Nov-Zelando/dolaro 

20 

50 

125 

75 

45 

250 

Pollando/zloto 

20 

50 

130 

80 

50 

260 

Portugalio/eŭro 

8 

20 

50 

32 

20 

100 

Rusio/eŭro 

5 

12 

30 

18 

n 

60 

Slovakio/eŭro 

7 

17 

42 

27 

17 

84 

Slovenio/eŭro 

7 

18 

45 

29 

18 

90 

Svedio/krono 

90 

220 

550 

350 

220 

1100 

Svislando/franko 

15 

38 

95 

57 

34 

190 

Usono/dolaro 

13 

32 

79 

47 

28 

158 

TARIFO A/eŭro 

6 

16 

40 

24 

14 

80 

TARIFO B/eŭro 

6 

16 

40 

24 

14 

80 


ALIAJ LANDOJ Luksemburgio laŭ Belgio; Kipro kaj Malto laŭ Slovenio. 
TARIFO A Honkongo, Korea Resp., Singapuro, Sud-Afriko, Tajvano. 
TARIFO B Ĉiuj ceteraj landoj ne jam menciitaj. 


















